Esbjerg/Varde: En 43-årig kvinde fra Varde blev natten mellem torsdag og fredag trukket med ind i en baggård i området ved Østergade 19 i Esbjerg. Hun har med nogen forsinkelse anmeldt et voldtægtsforsøg.

Hun oplyser, at hun blev antruffet af en mand natten til fredag klokken 01.45 i Østergade. Han foregav at ville vise hende noget.

Hun blev med magt trukket ind i gården og blev slået i ansigtet. Det lykkedes hende dog at sparke manden og vriste sig fri.

Manden beskrives som udenlandsk af udseende - måske fra Balkan eller Mellemøsten. Alder: 18-23 år. Han er 1,73 til 1,78 og almindelig af bygning. Han har et rundt hoved og håret er sort, langt (8-10 cm) og krøllet. Han talte gebrokkent engelsk. Han var iført sorte jeans og en sort, gammel, forvasket hættetrøje.

Har du oplysninger i sagen, så kontakt politiet på telefon 114.